# Vesihuoltolaitosten verkosto-omaisuudenhallinnan toteutusoppaaseen on kerätty alan parhaita käytäntöjä

Verkosto-omaisuudenhallinnan toteutusopas keskittyy omaisuudenhallinnan käytännön toimiin tavoitteiden asettelua ja henkilöstön sitouttamista unohtamatta. Hankkeen ohjausryhmän toiveesta pääpaino on vesihuoltoverkostoissa, koska ne muodostavat valtaosan vesilaitosten omaisuudesta ja niiden hallinta koetaan maanpäällistä laitosomaisuutta haastavammaksi. Oppaassa esitetyt käytännöt soveltuvat kuitenkin kaikkeen omaisuuteen.

Vesihuollon omaisuudenhallinnan tärkeimpänä tavoitteena on turvata vesihuollon toimintavarmuus sekä talous. Jotta nämä tavoitteet toteutuisivat, täytyy omaisuudesta kerätä tietoa, jota analysoimalla voidaan tehdä omaisuuteen liittyviä päätöksiä. Omaisuudenhallinta on jatkuva prosessi, joka edellyttää, että omaisuudesta eri vaiheissa kerätty tieto liikkuu saumattomasti prosessin mukana. Tiedon- ja tietovirtojen hallinta on oleellinen osa omaisuudenhallintaa.

Omaisuudenhallinnalle tulee asettaa laitoskohtaisia konkreettisia tavoitteita, joiden laadinnassa kannattaa lähteä liikkeelle toimintaympäristön tarkastelusta ja yhdistää ne laitoksen strategiaan. Tavoitteiden ja nykytilan määrityksen avulla hahmottuu myös tarvittavat resurssit. Omaisuudenhallinnan kokonaisuus koostuu pääosin sellaisista työtehtävistä, joita laitoksilla on tehty jo vuosia.

Systemaattisempaa omaisuudenhallintaa aloittaessa on tärkeää käydä läpi nykytilaa ja pohtia, mitkä laitoksen toimintamalleista tukevat omaisuudenhallinnalle asetettuja tavoitteita ja kuinka hyvin nykyinen omaisuus vastaa näihin tavoitteisiin. Nykyisten hyvien toimintamallien rinnalle voidaan tuoda täydentäviä, uusia prosesseja. Toimintamallit kannattaa dokumentoida, jolloin niiden jatkuvuus ja yhteneväisyys varmentuvat. Dokumentiksi soveltuu hyvin omaisuudenhallintasuunnitelma, johon kuvataan toimenpiteet, joilla omaisuudenhallinnan tavoitteet saavutetaan. Omaisuudenhallintasuunnitelma ei itsessään ole ratkaisu omaisuudenhallinnan haasteisiin vaan kokonaisuuden hahmottamisen ja hallinnan apuväline.

Edellä on esitetty lähtökohtia systemaattisen omaisuudenhallintatyön aloittamiselle. Kaiken tämän taustalla on tietenkin konkreettinen omaisuus. Omaisuudenhallinta on mahdotonta, jos ei tiedetä, mitä omistetaan, missä omaisuus sijaitsee ja millaisessa kunnossa omaisuus on. Omaisuudesta on kerrytettävä tietoa koko sen elinkaaren ajalta, eli omaisuustiedon on lisäännyttävä omaisuuden vanhetessa. Tieto omaisuudesta on omaisuudenhallinnan perusta*.* Myös omaisuuden priorisointi on välttämätöntä, koska rajallisten resurssien takia toimenpiteitä ei voida toteuttaa kaikelle omaisuudelle samaan aikaan. Omaisuuden priorisointia tulisi tehdä käsikädessä riskienhallinnan kanssa.

Vesihuoltolaitosten verkosto-omaisuudenhallinnan toteutusoppaaseen on kerätty suomalaisilta vesilaitoksilta 15 konkreettista case-esimerkkiä omaisuudenhallinnan parhaiksi havaituista käytännöistä. Kaikkien laitosten ei ole tarpeen toimia juuri samalla tavalla vaan esimerkeistä voi ammentaa vinkkejä omien toimintamallien kehittämiseen. Tärkeintä on, että jokainen laitos toteuttaa omaisuudenhallintaa omiin tavoitteisiin sekä resursseihin nojaten.